REZOLUTË
PËR MBROJTJEN E TË DREJTAVE DHE LIRIVE TË PERSONAVE QË I PËRKASIN KOMUNITETIT LGBT

Kuvendi i Shqipërisë vlerëson:
Të drejtat dhe liritë themelore të njeriut janë të pandashme, të patjetërsueshme e të padhunueshme dhe qëndrojnë në themel të të gjithë rendit juridik dhe kushtetues në Shqipëri;
Parimin e barazisë dhe të së drejtës së jetës me dinjitet të personave që i përkasin komunitetit të Lesbikëve, Gay-ve, Biseksualëve dhe Transgjinorëve (LGBT), si persona që duhet të gëzojnë të drejta të barabarta me çdo shtetas në Republikën e Shqipërisë;
[bookmark: 3]Zhvillimet e legjislacionit shqiptar për mbrojtjen e të drejtave dhe lirive themelore për komunitetin LGBT; 
 Rolin e institucioneve të pavarura të të drejtave të njeriut në tërësi dhe atë të Avokatit të Popullit në veçanti për nxitjen, mbrojtjen e të drejtave të njeriut, si dhe mbështetjen që japin për ndërgjegjësimin e institucioneve shtetërore, shoqërisë civile, shoqërisë shqiptare, mes raporteve të veçanta për Kuvendin e Shqipërisë, rekomandimeve të adresuara, bashkëpunimit me organizatat që mbrojnë të drejtat e komunitetit LGBT etj.;
Rolin e organizatave të shoqërisë civile në mbrojtjen dhe ndërgjegjësimin e shoqërisë sonë në lidhje me respektimin e të drejtave të njeriut në përgjithësi dhe të komunitetit LGBT në veçanti, në denoncimin e rasteve të diskriminimit dhe mobilizimin shoqëror të komunitetit LGBT për të sjellë një ndryshim pozitiv shoqëror në vend.
Kuvendi i Shqipërisë konstaton se:
Shqipëria, përgjatë pesë viteve të fundit, ka bërë përparime të ndjeshme në drejtim të garantimit të të drejtave për çdo person që i përket komunitetit LGBT, duke u renditur ndër vendet ku mbrojtja nga diskriminimi, për arsye të orientimit seksual ose identitetit gjinor, është pjesë integrale e të drejtave dhe lirive themelore të njeriut.
Kontributi i Kuvendit të Shqipërisë, Qeverisë Shqiptare, institucioneve të saj, organizatave të të drejtave të njeriut dhe shoqërisë civile të komunitetit LGBT në vend është rritur.
Shqipëria ka shënuar progresin e radhës në drejtim të përafrimit të legjislacionit me direktivat e Bashkimit Europian, duke parashikuar shprehimisht në Kodin e Procedurave Administrative, të miratuar së fundi në Kuvendin e Shqipërisë, orientimin seksual, identitetin gjinor dhe përkatësinë në një grup të caktuar, si shkaqe ndaluese nga diskriminimi, si dhe kalimin e barrës së provës nga personi që pretendon një sjellje diskriminuese në procedurat administrative te pala tjetër dhe/ose organi publik. 
Raporti i veçantë i Avokatit të Popullit për personat LGBT, i depozituar në Kuvendin e Shqipërisë, adreson problematikat e komunitetit LGBT dhe rekomandimet për institucionet qendrore dhe Kuvendin e Shqipërisë, me qëllim përmirësimin e të drejtave të personave LGBT. 
Avokati i Popullit ka adresuar disa rekomandime legjislative për përmirësimin e kuadrit ligjor dhe nënligjor për garantimin e një mbrojtjeje më të mirë të të drejtave të personave që i përkasin komunitetit LGBT. Rekomandimi i Avokatit të Popullit për ndryshimin e Kodit Penal u përmbush nga Kuvendi i Shqipërisë me ndryshimet e bëra në Kodin Penal, në vitin 2013. Ministria e Mirëqenies Sociale dhe Rinisë ka pranuar që rekomandimet ligjore të Avokatit të Popullit të përfshihen në paketën e re të ndryshimeve që do i bëhen Kodit të Punës.
 Raporti i veçantë i Avokatit të Populli rekomandon që Ministria e Arsimit dhe e Sportit të trajnojnë mësuesit, me qëllim arsimimin e fëmijëve në një mjedis të sigurt, pa dhunë, fyerje, përjashtim social ose trajtim çnjerëzor, për shkak të orientimit seksual ose identitetit gjinor.
Diskriminimi për shkak të orientimit seksual dhe identitetit gjinor, të shoqërimit, të shprehjeve gjinore etj. mbetet ende një shqetësim në jetën e shumë personave LGBT dhe kërkon angazhimin e mëtejshëm të Kuvendit të Shqipërisë, Qeverisë dhe shoqërisë në tërësi për parandalimin, sensibilizimin dhe zbatimin e legjislacionit për parandalimin e diskriminimit.
Kuvendi i Shqipërisë:
Inkurajon hartimin e një Plani Kombëtar Veprimi për masat dhe mbrojtjen e të drejtave të personave LGBT. Ky plan duhet të hartohet mes një procesi gjithëpërfshirës me pjesëmarrjen e të gjitha institucioneve që mbulojnë çështje të të drejtave dhe lirive themelore të njeriut.
Inkurajon Qeverinë Shqiptare të miratojë ndryshimet ligjore të nevojshme, në kuadër të Planit Kombëtar të Veprimit, për mbrojtjen e të drejtave të komunitetit LGBT në periudhën 2012-2014, pjesë e Udhërrëfyesit mbi 5 prioritetet për hapjen e negociatave të anëtarësimit në BE.
Angazhohet të miratojë rekomandimet legjislative të Avokatit të Popullit, për shtesat e ndryshimet në Kodin të Punës, në përputhje të plotë me përcaktimet e nenit 10 të Direktivës 2000/78 EC, të Këshillit të Bashkimit Europian. 
Inkurajon të gjitha institucionet shtetërore të zbatojnë Rekomandimin CM/Rek (2010)5 të Komitetit te Ministrave të Këshillit të Europës “Për masat për luftën kundër diskriminimit për shkak të orientimit seksual ose identitetit gjinor”. 
Nxit Ministrinë e Arsimit dhe Sporteve që të trajnojë stafin mësimor për mbrojtjen më të mirë të të drejtave të personave LGBT, me qëllim moslejimin e çdo forme diskriminimi të tyre, për shkak të orientimit seksual ose identitetit gjinor, zhvillimin e veprimtarive kulturore kundër homofobisë në institucionet arsimore, me pjesëmarrjen edhe të përfaqësuesve të komunitetit LGBT.
Nxit Ministrinë e Mirëqenies Sociale dhe Rinisë që, nëpërmjet Inspektoratit Shtetëror të Punës, të kontrollojë zbatimin nga punëdhënësit të dispozitave ligjore që pritet të ndryshohen, në mënyrë që të garantojë zbatimin e tyre në praktikë nga punëdhënësit publikë ose privatë.
Inkurajon institucionin e Avokatit të Popullit të monitorojë respektimin e të drejtave dhe lirive kushtetuese e ligjore të personave LGBT në Shqipëri, si dhe të masave që duhet të ndërmerren nga institucionet përgjegjëse për respektimin e tyre. 


Mbështet organizatat e shoqërisë civile për ndërgjegjësimin publik dhe nxit Qeverinë Shqiptare të bashkëpunojë për parandalimin e diskriminimit ndaj komunitetit LGBT.

